
A perlit bányászat hatása a Hegyköz népesség megtartó erejére

A kutatás témája a Borsod-Abaúj-Zemplén megyében található Hegyköz népesség és társadalomföldrajzi vizsgálata. Azt vizsgáltam, hogy a Pálházától DNy-ra található Perlit-92 Kft. milyen társadalmi hatással van a Hegyköz településeinek fejlődésére. Azért tartom aktuálisnak a témát, mert az Észak-magyarországi Régió egyik elmaradott kistérsége, a munkanélküliség itt a legmagasabb hazánkban. Munkám során azt vizsgáltam, hogy
- a perlit bánya milyen kereseti forrást nyújt a környék településein élő népesség számára,
- mennyiben járul hozzá a területen élők életminőségének javításához,
- a bányászatban mutatkozó konjuktúrális időszakok milyen változást eredményeztek a települések életében,
- milyen a falvak népességmegtartó ereje,
- milyen az aktív munkaerő létszámváltozása, etnikai összetétele, iskolázottsága, 
- melyek azok a kitörési pontok, amelyek a bánya mellett jövedelmet nyújthatnak az itt élőknek. 
Áttekintettem a munkanélküliség tér- és időbeli változásának okait és korfák segítségével szemléltettem a területen élő lakosság elöregedési folyamatát. Fontosnak ítéltem meg azon kis és középvállalkozások számbavételét, amelyek az egyes településeken alap- vagy termelő tevékenységet végeznek és részt vesznek a foglakoztatási gondok enyhítésében. Kiemelten vizsgáltam a térség természeti erőforrásaira épülőket, a fakitermeléssel foglalkozó vállalkozásokat, a gyógynövény- és erdei gyümölcs gyűjtését és feldolgozását, a turizmushoz kapcsolódó vendéglátóhelyeket, valamint azt, hogy milyen további munkahelyeket teremthetnek. Tanulmányom második részében a Perlit-92 Kft. településekre gyakorolt pozitív és negatív hatásait mutatom be: milyen hatást gyakorol a munkanélküliségre, a települési infrastruktúrára és a civil szféra fejlődésére.
Kutatási eredményeimre alapozva a pozitív hatások aránya több mint a negatív hatások aránya, hiszen a szociális juttatások, az életminőség javító intézkedések, a különböző támogatások, és nem utolsó sorban a munkabérek is kedvezőbbek az itt található többi vállalkozásnál. Vizsgáltam a környezetgazdálkodási problémákat, hiszen a Páska-tetői bánya a Zemplén Tájvédelmi Körzetet érinti és arra a megállapításra jutottam, hogy megfelelő a bánya által elvégzett tájrendezés. Az összegzésben felvázoltam a bánya jövőképét és a kistérség népesség megtartó erejében betöltendő szerepét.



